Word stil voor GodSukkel jy met jou gebedslewe? Voel jy soms dat “gebed nie werk nie”? Wat mense dikwels nie besef nie, is dat ons ons gebede wil laat fokus op ons eie wil, en nie op God se wil nie. Want anders as wat ’n mens so dikwels wil glo, is gebed nié om ons versoeke elke dag soos ’n kruidenierswarelysie vir God af te rammel nie. Gebed – ware gebed – is om te luister na God se stem. In Word stil voor God stel Marius Nel en Andries Enslin jou bekend aan die gebedspraktyk wat deur die woestynvaders ontwikkel is, naamlik: lees in die teenwoordigheid van God die Skrifgedeelte, bepeins daaroor sodat jy kan sien wat God vir jou wil wys; reageer in gebed wanneer jy sy stem hoor; en rus in die Here totdat jy weet wat Hy van jou vra. Stap in Word stil voor God in 40 dae saam met die skrywers op hierdie pad van stil-word, en ervaar ’n dieper, meer vervullende gebedslewe. Oor die outeurs Marius Nel is buitengewone mede-professor aan die Fakulteit Teologie van die Noordwes- Universiteit, Potchefstroom. Hy het Wat sê die Bybel oor … saamgestel en is medewerker van Die Boodskap, Die Bybel A-Z, Die Multivertaling Bybel, Nuwe Lewende Vertaling, en mederedakteur van Die Bybellennium – ’n Eenvolumekommentaar. Andries Enslin is stigter en predikant van Alberton Lewensentrum, ’n gemeente met 6 000 lidmate wat elf jaar gelede met 14 sellede begin het. Die gemeente se visie is om God en mens liewer te hê. Andries se passie en navorsing handel oor die verskillende fases van die mens se verhouding met God. Hy het sy honneursgraad in teologie aan die Universiteit van Johannesburg verwerf. Hy is getroud met Vikki en hulle het ’n dogter en twee seuns. Uitgewer: CUM Prys: R99,95* * Prys onderhewig aan verandering